РЕГЛАМЕНТ ЗА ИЗПЪЛНЕНИЕ (ЕС) 2022/527 НА КОМИСИЯТА

от 1 април 2022 година

за предоставяне на разрешение на Съюза за единичния биоцид „ARIEL chlorine Professional System 5 chlorine bleach for white wash“

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 44, параграф 5, първата алинея от него,

като има предвид, че:

(1) На 11 декември 2018 г. дружеството Procter & Gamble Services Company NV подаде до Европейската агенция по химикали („Агенцията“) заявление в съответствие с член 43, параграф 1 от Регламент (ЕС) № 528/2012 за разрешаване на единичен биоцид с наименование „ARIEL chlorine Professional System 5 chlorine bleach for white wash“ от продуктов тип 2, съгласно описанието в приложение V към посочения регламент, като предостави писмено потвърждение, че компетентният орган на Белгия се е съгласил да оцени заявлението. Заявлението бе заведено в Регистъра за биоциди под номер на досието BC-ER045796-14.

(2) „ARIEL chlorine Professional System 5 chlorine bleach for white wash“ съдържа активен хлор, освободен от натриев хипохлорит като активно вещество, включено в списъка на Съюза на одобрените активни вещества, посочен в член 9, параграф 2 от Регламент (ЕС) № 528/2012.

(3) На 25 ноември 2020 г. в съответствие с член 44, параграф 1 от Регламент (ЕС) № 528/2012 оценяващият компетентен орган изпрати на Агенцията доклад за оценката и заключенията от нея.

(4) На 5 юли 2021 г. Агенцията представи пред Комисията становище (2), проекта за обобщение на характеристиките на биоцида „ARIEL chlorine Professional System 5 chlorine bleach for white wash“ и окончателния доклад за оценката на единичния биоцид в съответствие с член 44, параграф 3 от Регламент (ЕС) № 528/2012.

(5) В становището се стига до заключението, че „ARIEL chlorine Professional System 5 chlorine bleach for white wash“ е „единичен биоцид“ по смисъла на член 3, параграф 1, буква с) от Регламент (ЕС) № 528/2012, че отговаря на условията за предоставяне на разрешение на Съюза по член 42, параграф 1 от същия регламент и — при спазване на указаното в проекта за обобщение на характеристиките на биоцидите — отговаря на условията по член 19, параграф 1 от посочения регламент.

(6) На 30 юли 2021 г. в съответствие с член 44, параграф 4 от Регламент (ЕС) № 528/2012 Агенцията предаде на Комисията проекта за обобщение на характеристиките на биоцидите на всички официални езици на Съюза.

(7) Комисията е съгласна със становището на Агенцията и поради това счита за целесъобразно да се предостави разрешение на Съюза за „ARIEL chlorine Professional System 5 chlorine bleach for white wash“.

(8) Мерките, предвидени в настоящия регламент, са в съответствие със становището на Постоянния комитет по биоцидите,

ПРИЕ НАСТОЯЩИЯ РЕГЛАМЕНТ:

Член 1 На дружеството Procter & Gamble Services Company NV се предоставя разрешение на Съюза с номер EU-0026814-0000 за предоставяне на пазара и употреба на единичния биоцид „ARIEL chlorine Professional System 5 chlorine bleach for white wash“ в съответствие с обобщението на характеристиките на биоцида, посочено в приложението. Разрешението на Съюза е валидно от 24 април 2022 г. до 31 март 2032 г.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 1 април 2022 година. За Комисията Председател Ursula VON DER LEYEN

(1) ОВ L 167, 27.6.2012 г., стр. 1.

(2) ECHA opinion of 16 June 2021 on the Union authorisation of the biocidal product „Ariel chlorine Professional System 5 chlorine bleach for white wash“ (Становище на ECHA от 16 юни 2021 г. относно разрешението на Съюза за биоцида „Ariel chlorine Professional System 5 chlorine bleach for white wash“) (ECHA/BPC/282/2021) https://echa.europa.eu/it/opinions-on-union-authorisation.